Færeyska landsstjórnin heldur velli. Í síðustu viku var tvísýnt um áframhaldandi stjórnarsamstarf eftir að tveir þingmenn stjórnarflokkanna studdu tillögu stjórnarandstöðunnar um réttindabætur fyrir samkynja foreldra.
Menntamála- og utanríkisráðherrann Jenis af Rana og Miðflokkurinn hótuðu að slíta samstarfinu við Sambandsflokkinn og Fólkaflokkinn vegna málsins.
Allt frá því að ríkisstjórnin var mynduð 2019 hefur ríkt togstreita innan hennar um málefni hinsegin fólks en fulltrúar Miðflokksins þvertaka fyrir stuðning við nokkra löggjöf sem tryggir þeim hópi aukin réttindi. Eins var Jenis af Rana ákveðinn í að styðja engin mál stjórnarandstöðunnar en Miðflokksmenn töldu samstarfsflokkana hafa rofið stjórnarsáttmálann.
Bárður á Steig Nielsen, lögmaður Færeyja, tilkynnti um um áframhald samstarstarfsins síðdegis í dag. Fulltrúar flokkanna ræddu saman fyrr í dag og tókst þar að jafna ágreining sinn.
Johan Dahl úr Sambandsflokki lögmannsins hverfur úr stjórninni en hann studdi frumvarp stjórnarandstöðunnar. Hann kveður þó ekki flokkinn að sögn Nielsens sem segir að stjórnin eigi enn viðamiklum verkum ólokið þótt margt hafi áunnist.
Annika Olsen, þingmaður Fólkaflokksins greiddi einnig atkvæði með tillögunni. Ætlun stjórnarinnar er að leggja nokkur mikilvæg mál fyrir lögþingið á næstu mánuðum, þeirra á meðal um aukin réttindi feðra.